ক্রিকেট: কিং বাবর ট্রেন্ডিং টুইটারে, বাবর আজম আসলে কতোটা ভালো ব্যাটসম্যান?
বাবর আজম ওয়ানডেতে র‍্যাংকিং সেরা ব্যাটসম্যান অনেক দিন ধরেই, এখন টেস্ট ক্রিকেটে সাত ইনিংসে ছয়টি ফিফটি হাঁকিয়ে বাবর আজম নিজেকে নিয়ে যাচ্ছেন অন্য পর্যায়ে।
আন্তর্জাতিক ক্রিকেট কাউন্সিলের উপস্থাপিকা জেয়নাব আব্বাস আজ টুইট করেছেন, "ফ্যাব ফোরে ঢুকে যাওয়াতে বাবর যে সমস্যায় পড়েছে ৫০ করলেও লোকে সন্তুষ্ট হয় না এখন, এটা বাবর নিয়ম বানিয়ে ফেলেছেন। এটাই ইঙ্গিত বাবর কতোটা ভালো এবং তার প্রতি প্রত্যাশা কী!"
'ফ্যাব ফোর'- ক্রীড়ায় একটা টার্ম, যা সময়ের সেরা চার বা কোনও দলের সেরা চারজনকে ধরে গোনা হয়, একটা সময় বার্সেলোনায় একই সাথে থিয়েরি ওঁরি, স্যামুয়েল ইতো, লিওনেল মেসি ও জ্লাতান ইব্রাহিমোভিচ খেলতেন, এই চারজনকে ফ্যান্টাস্টিক ফোর বলা হতো।
ক্রিকেটে ভিরাট কোহলি, স্টিভ স্মিথ, জো রুট ও কেইন উইলিয়ামসনকে ধরে বলা হতো ফ্যাব ফোর- টুইটার ও অন্যান্য সামাজিক যোগাযোগ মাধ্যমে এই সেরা চারের তত্ত্ব বেশ জনপ্রিয়তা পায়।
কিন্তু গত তিন বছর ধরে সেঞ্চুরি না পাওয়া ভিরাট কোহলিকে এখন আর বোদ্ধারা সেরা চারে দেখছেন না, সেখানে তারা লুফে নিয়েছেন বাবর আজমকে।
জেয়নাব আব্বাস সেদিকেই ইঙ্গিত করে বলেন, 'ফ্যাব ফোর' শুধু একটা তত্ত্বই নয়, এটা একটা চাপও বটে, কারণ এখন আর বাবর আজম ফিফটি করলেও লোকে হাততালি দেয় না।
ভিরাট কোহলি নিজেও বাবর আজমের ভক্ত বনে গেছেন, ২০২১ টি টোয়েন্টি বিশ্বকাপের সময় পাকিস্তান ও ভারতের মধ্যকার ম্যাচের আগে-পরে বাবরের ভূয়সী প্রশংসা করেছেন ভিরাট, ভিরাটের খারাপ সময়ে টুইট করে বাবর জানিয়েছেন, 'এই সময় কেটে যাবে'।
ভিরাটের খারাপ সময় হয়তো দ্রুতই কাটবে, একই সাথে ক্রিকেট বোদ্ধারা মনে করছেন বাবর আজমের এই ভালো সময়ও দীর্ঘায়িতই হবে।
অস্ট্রেলিয়ার বিপক্ষে একটি সিরিজে বাবর আজমের ব্যাটিং দেখে রিকি পন্টিং আইসিসিকে দেয়া একটি ইন্টারভিউতে বলেছিলেন 'বাবর আজমের জন্য এখন আকাশই সীমারেখা'।
করাচীতে অস্ট্রেলিয়ার বিপক্ষে ১৯৬ রানের ইনিংস খেলেন বাবর আজম।
দুই ফরম্যাটেই মিচেল স্টার্ক, প্যাট কামিন্স, নাথান লায়নদের মতো শীর্ষ বোলারদের যেভাবে কর্তৃত্ব নিয়ে খেলেছেন তাতে বাবর আজমকে অনেকেই 'সময়ের সেরা ব্যাটসম্যানের' খেতাব দিয়েছেন, অনেকে বলছেন পাকিস্তানের 'ইতিহাসের সেরা' ব্যাটসম্যান বাবর।
টেস্ট ক্রিকেটে বাবর আজম ৩০০০ রান অতিক্রম করেছেন কিছুদিন আগে, এখন পর্যন্ত গড় ৪৭.২৬।
টেস্ট ক্যারিয়ারে তুলেছেন সাতটি সেঞ্চুরি, কিন্তু শ্রীলঙ্কার বিপক্ষে গলে প্রথম ম্যাচে পাকিস্তানের ব্যাটিং লাইন আপের শেষ দিকের ব্যাটসম্যানদের নিয়ে বাবর আজম যেভাবে খেলেছেন সেটাকে তার ক্যারিয়ারের সেরা শতক বলে মনে করছেন বিশ্লেষকরা।
১১২ রানে আট উইকেট হারানো পাকিস্তান দলকে শুধু নিরাপদ অবস্থানেই আনেননি, শেষ পর্যন্ত বাবর আজমের ফিফটি ও আব্দুল্লাহ শফিকের দেড় শতাধিক রানের ইনিংসে ভর করে পাকিস্তান ম্যাচ জিতে নিয়েছে।
গলে যারা টেস্ট ক্রিকেট নিয়মিত অনুসরণ করে তারা জানে শ্রীলঙ্কার এই ভেন্যুতে শেষ ইনিংসে ব্যাট করা কতোটা কঠিন।
বাবর আজম অস্ট্রেলিয়ান টেস্ট ব্যাটসম্যান স্টিভ স্মিথকে ছাড়িয়ে গেছেন র‍্যাংকিংয়ে।
একমাত্র ব্যাটসম্যান হিসেবে তিনি তিন ফরম্যাটেই র‍্যাংকিংয়ের সেরা দশে, সুনির্দিষ্টভাবে বললে সেরা তিনে আছেন।
টুইটারে এখন #কিংবাবর ট্রেন্ডিং, শ্রীলঙ্কান ক্রীড়া সাংবাদিক ড্যানিয়েল অ্যালেকজান্ডার এই হ্যাশট্যাগ দিয়ে টুইট করেছেন, "বাবর আজম এখন ক্রিকেটে সবচেয়ে বড় উইকেট।"
আইসিসির রেটিং পয়েন্ট অনুযায়ী পাকিস্তানের টেস্ট ব্যাটসম্যানদের মধ্যে সবার ওপরে আছেন দলটির বর্তমান ব্যাটিং কোচ মোহাম্মদ ইউসুফ, দুই ও তিন নম্বরে আছেন যথাক্রমে জাভেদ মিয়ান্দাদ ও ইউনিস খান।
সম্প্রতি ইনজামাম উল হককে ছাড়িয়ে চার নম্বরে উঠে এসেছেন বাবর আজম।
অস্ট্রেলিয়ার বিপক্ষে সাম্প্রতিক সিরিজ জয়ে বাবর আজমের ব্যাটিং যারা দেখেছেন তারা কেবল মুগ্ধই হননি, দুই ইনিংসে যে কর্তৃত্বের সাথে বাবর আজম ব্যাট করে পাকিস্তানকে জয় এনে দিয়েছেন তারও প্রশংসা করেছেন।
বাবর আজমের বিরুদ্ধে সমালোচকরা সোচ্চার ছিল, ধীরগতির ইনিংস খেলে বাবর দলকে বিপদে ফেলে দেয়, অস্ট্রেলিয়ার বিপক্ষে তিনি করেছেন ৮৩ বলে ১১৪ স্ট্রাইক রেট ১৩৭, যা টি-টোয়েন্টি ক্রিকেটেও বেশ ভালো স্ট্রাইক রেট বলে গণ্য হয়ে থাকে।
এরপরের দুটি ইনিংসেও অস্ট্রেলিয়া ও ওয়েস্ট ইন্ডিজের বিপক্ষে টানা দুটি শতক হাঁকিয়েছেন নব্বইয়ের ওপর স্ট্রাইক রেটে ব্যাট চালিয়ে।
এটা সাম্প্রতিক সময়ের কথা।
কিন্তু বাবর আজম ছয় বছর ধরেই ওয়ানডের অন্যতম সেরা ব্যাটসম্যান হিসেবে ব্যাট করছেন।
২০১৬ সালে ওয়েস্ট ইন্ডিজের বিপক্ষে টানা তিন সেঞ্চুরি করে জানান দেন তিনি এখানে সেরাদের কাতারে থাকতে এসেছেন, বাবর আজমের বয়স তখন ২২।
লাহোরে জন্ম নেয়া বাবর আজম পাকিস্তানের সুপরিচিত আকমল ভাইদের আত্মীয়।
বয়সভিত্তিক ক্রিকেট খেলে উঠে এসেছেন বাবর আজম।
২০০৮ সালে অনুর্ধ্ব ১৫ বিশ্ব চ্যাম্পিয়নশিপ দিয়ে শুরু, ২০১০ ও ২০১২ সালের যুব বিশ্বকাপেও খেলেছেন পাকিস্তান- তখন তিনি ছিলেন পাকিস্তানের সেরা স্কোরার।
কামরান আকমল পাকিস্তানের গণমাধ্যমে বলেন, "বাবরকে আমাদের সাহায্য করার প্রয়োজনই হয়নি। বাবর সব নিজেই করেছে, তবে আমরা সবসময় সমর্থন দিয়েছি।"
২০১৫ সালে পাকিস্তানের মাটিতে জিম্বাবুয়ের বিপক্ষে প্রথম আন্তর্জাতিক ক্রিকেট খেলেন বাবর আজম।
ওয়েস্ট ইন্ডিজের বিপক্ষে পরের বছর টানা তিন সেঞ্চুরি করে টেস্ট দলে জায়গা করে নেন, মিসবাহ উল হক ও ইউনিস খানের পর তিনিই হন পাকিস্তানের টেস্ট ব্যাটিং লাইন আপের মিডল অর্ডারের ভিত।
ওয়ানডে ও টি-টোয়েন্টি ক্রিকেটে বাবর আজম যেমন সফলতা পেয়েছিলেন শুরুর দিকে, টেস্ট ঠিক ততটা উজ্জ্বল তিনি ছিলেন না। কিন্তু এখন ক্রমশই তিন ফরম্যাটে বিশ্বসেরা হয়ে উঠছেন বাবর।
তিন ফরম্যাটে বাবরের গড়ই বলছে সে কথা- টেস্টে ৪৭, ওয়ানডেতে ৫৯ এবং টি-টোয়েন্টিতে ৪৫।

বাবর আজম ওয়ানডেতে র‍্যাংকিং সেরা ব্যাটসম্যান অনেক দিন ধরেই, এখন টেস্ট ক্রিকেটে সাত ইনিংসে ছয়টি ফিফটি হাঁকিয়ে বাবর আজম নিজেকে নিয়ে যাচ্ছেন অন্য পর্যায়ে।